## Pravilnik o sufinanciranju projekata odobrenih u okviru programa za kulturu Europske unije Kultura 2007. - 2013.

### NN 91/2011 (3.8.2011.), Pravilnik o sufinanciranju projekata odobrenih u okviru programa za kulturu Europske unije Kultura 2007. - 2013.

MINISTARSTVO KULTURE

1947

Na temelju članka 10a. Zakona o financiranju javnih potreba u kulturi (»Narodne novine«, br. 47/90, 27/93 i 38/09) ministar kulture donosi

PRAVILNIK

O SUFINANCIRANJU PROJEKATA ODOBRENIH U OKVIRU PROGRAMA ZA KULTURU EUROPSKE UNIJE KULTURA 2007. – 2013.

Članak 1.

Ovim Pravilnikom određuju se kriteriji i postupak prema kojem će Ministarstvo kulture izabirati i sufinancirati projekte već odobrene u okviru programa za kulturu Europske unije Kultura 2007. –
2013. u kojem Republika Hrvatska sudjeluje sukladno Zakonu o potvrđivanju Memoranduma o razumijevanju između Europske zajednice i Republike Hrvatske o sudjelovanju Republike Hrvatske u programu Kultura 2007. – 2013. (»Narodne novine, Međunarodni ugovori« br. 7/07.).

Članak 2.

Sredstvima Ministarstva kulture sufinancirat će se projekti nositelji kojih su pravne osobe registrirane u Republici Hrvatskoj u statusu vodećeg partnera ili suorganizatora te koji su na temelju godišnjeg natječaja odobreni od strane Europske komisije i Izvršne agencije za obrazovanje, audiovizualnu djelatnost i kulturu u sklopu programa Kultura 2007. – 2013., prema sljedećim kategorijama:

1. Programska aktivnost 1.:

Projekti kulturne suradnje (1.1., 1.2.1., 1.3.5., 1.3.6.)

2. Programska aktivnost 2.

– Potpora za organizacije aktivne na europskoj razini u području kulture

Projekti književnih prijevoda koji ostvare potporu unutar Natječaja 1.2.2. programa Kultura 2007. – 2013. od strane Europske unije ne ostvaruju pravo na potporu na temelju ovog Pravilnika, s obzirom na to da navedena potpora obuhvaća cjelokupan trošak književnog prijevoda.

Pravne osobe iz stavka 1. ovoga članka, koje namjeravaju zatražiti sufinanciranje svojih projekata, dužne su u roku od petnaest dana pisano izvijestiti Ministarstvo kulture o podnošenju prijave projekta na natječaj Europske komisije radi dobivanja potpora iz stavka 1. ovoga članka.

Sudjelovanje Ministarstva kulture u sufinanciranju projekata pravnih osoba iz stavka 1. ovog članka ne može biti veće od 60% ukupnog proračuna hrvatskog dijela projekta, a broj projekata koji će se sufinancirati utvrđuje se svake godine nakon što Ministarstvo kulture dobije obavijest o rezultatima natječaja iz stavka 1. ovoga članka i utvrdi Program međunarodne kulturne suradnje, kao i raspoloživa sredstva iz državnog proračuna za njegovo ostvarivanje.

Članak 3.

Zahtjev za sufinanciranje podnosi se Ministarstvu kulture, Odjelu za kulturnu kontaktnu točku u roku od 30 dana od dana potpisivanja Ugovora s Europskom komisijom, odnosno Izvršnom agencijom o provedbi odobrenog projekta.

Zahtjevu iz stavka 1. ovoga članka mora se priložiti preslik Ugovora ili Odluke o potpori potpisana od strane Europske komisije, odnosno Izvršne agencije za obrazovanje, audiovizualnu djelatnost i kulturu s vodećim partnerom u projektu te projekcija troškova hrvatskog partnera za svaku godinu trajanja projekta iskazana u kunama.

Članak 4.

Zahtjeve iz članka 3. ovog Pravilnika razmatra Vijeće za međunarodnu kulturnu suradnju prema sljedećim kiterijima: vrsta projektne aktivnosti, status hrvatskog projektnog partnera, te financijski udio hrvatskog projektnog partnera u okviru određenog projekta.

Mišljenje o predloženim projektima Vijeće dostavlja ministru kulture koji donosi odluku o sufinanciranju.

Članak 5.

Na temelju odluke ministra kulture sklapa se ugovor o sufinanciranju između Ministarstva kulture s jedne, te pravne osobe ovlaštene za realizaciju hrvatskog dijela projekta s druge strane (u daljnjem tekstu: Nositelji projekta).

Ugovor o sufinanciranju sklapa se na rok od godinu dana, a za sufinanciranje višegodišnjih projekata uvjeti za sklapanje novog ugovora su uredno ispunjenje prethodnog ugovora i dostava detaljnog financijskog izvještaja za prethodno ugovoreno razdoblje.

Članak 6.

Nositelji projekta dužni su u svakom trenutku na traženje Ministarstva kulture dati sve umjetničke i poslovne informacije o projektu, kao i svu financijsku dokumentaciju projekta.

U slučaju nedavanja izvješća, davanja neistinitih podataka, nenamjenskog trošenja sredstava ili neispunjavanja ugovora u zadanom roku, Ministarstvo kulture ima pravo raskinuti ugovor i zatražiti povrat sredstava s pripadajućom zakonskom zateznom kamatom.

Članak 7.

Projekti koji su sufinancirani sredstvima Ministarstva kulture moraju se besplatno dati na nekomercijalno korištenje za programe predstavljanja i promidžbe hrvatske kulture u zemlji i inozemstvu koje provodi Ministarstvo kulture ili drugi nositelji projekta uz suglasnost Ministarstva kulture.

Članak 8.

Stupanjem na snagu ovoga Pravilnika prestaje važiti Pravilnik o kriterijima za sufinanciranje projekata odobrenih u okviru programa za kulturu Europske unije Kultura 2007. – 2013. (»Narodne novine«, br. 120/07).

Članak 9.

Ovaj Pravilnik stupa na snagu osmog dana od dana objave u »Narodnim novinama«.

Klasa: 910-01/11-01/0121
Urbroj: 532-10-03/4-11-1
Zagreb, 22. srpnja 2011.

Ministar kulture
mr. Jasen Mesić, v. r.

Pravilnik, NN 91/2011-1947